 Z A P I S N I K

13. izvanredne sjednice Vijeća Mjesnog odbora „Bruno Bušić“, održane 22.05.2022. g. s početkom u 16:00 sati u prostorijama mjesnog odbora „Bruno Bušić“,


NAZOČNI ČLANOVI VIJEĆA:


1. Sandra Tomljenović
2. Ivan Romštajn
3. Bojana Jurički
4. Iva Ramljak
5. Borna Smrk
6. Marinko Blažević


ODSUTNI ČLANOVI VIJEĆA:
Mirjana Grubišić


Predsjedava Sandra Tomljenović, predsjednica Vijeća.
Predsjednica konstatira da je nazočno 6 članova Vijeća, te otvara  13. sjednicu Vijeća Mjesnog odbora.



D N E V N I   R E D
1. Uvođenje novog sustava zbrinjavanja otpada na područje MO „ Bruno Bušić“ – postavljanje smetlarnika na javnu površinu

Izvanredna 13. sjednica Mjesnog odbora „Bruno Bušić“ sazvana je na inicijativu člana Vijeća gosp. Marinka Blaževića nakon odrađenih terenskih očevida vezano uz odobravanje lokacija za postavljanje smetlarnika na javnim površinama Grada Zagreba. Na očevidima su sudjelovali po jedna član iz Čistoće i tri člana iz različitih gradskih ureda te predstavnik stanara i član vijeća Mjesnog odbora.
Tijekom izvida uočeno je da različiti timovi na različit način pristupaju problematici i potencijalnim rješenjima te da na veliki broj pitanja nisu bili dostupni odgovori. Na istoj lokaciju u dva očevida donesene su posve drugačije odluke.
Svoja iskustva s očevida podijelili su Marinko Blažević, Iva Ramnjak i Sandra Tomljenović.
Predsjednica otvara raspravu u kojoj sudjeluju svi prisutni članovi vijeća.
1. Pravna pitanja
Za sve zgrade koje nemaju svoj prostor (smetlarnik) za stavljanje kanti/kontejnera grad je predvidio da ustupi javnu površinu za postavljanje smetlarnika kako bi se maknuli kontejneri s cesta i javnih površina te osiguralo kontrolirano odlaganje otpada i s tim pravednija naplata usluge odvoza smeća. Takva organizacija podrazumijeva da su kontejneri i javna površina u vlasništvu grada, a smetlarnik u vlasništvu zgrade odnosno stanara. Takva podjela otvara određena pravna pitanja. 
Koji je odnos Grada i građana (zgrade) te prava i obveze obzirom da su kontejneri i zemljište gradsko, a prostor/smetlarnik od zgrade?
Na koji način će se građani moći pravno zaštiti obzirom da nemaju nadzor nad smetlarnikom? (vandalizam, oštećenja smetlarnika, ostavljanje otpada uz smetlarnik, odlaganje otpada u krive vrećice)
Što će biti sa zgradama koje nemaju sredstva niti mogućnost dizanja kredita?
Zašto nisu uključeni upravitelji zgrada koji najbolje poznaju zakonodavstvo vezano uz stambene zgrade?
Kontejneri/kante s zaštićenim pristupom neće spriječiti neodgovorne građane da nepropisno odlažu otpad (krive vrećice, pored spremnika) zbog čega bi svi stanari trebali plaćati kaznu. Trenutno komunalni redari sukladno regulativi ne mogu uzeti podatke od prekršitelja za potrebe kažnjavanja nego to mogu napraviti isključivo uz prisustvo policajca.
Dio problema predstavlja i način upravljanja zgradama gdje u pojedinim zgradama s više ulaza svaki ulaz ima svog predstavnika stanara. Što otežava koordinaciju i dogovor oko implementacije što je dodatni razlog zbog čega je u postupak trebao biti uključen i upravitelj zgrade.

2. Jedan od glavnih argumenata uvođenja smetlarnika je smanjenje broja kanti i kontejnera na javnim i zelenim površinama te kontrola nad onim što se odlaže u kante/kontejnere.
Prema onome što je na terenu odrađeno na području MO očekujemo povećanje broja lokacija i povećanje kvadrature javnih površina koje će biti prenamijenjene za postavljanje smetlarnika.
Trenutno je oko 19 lokacija na kojima se nalaze kontejneri koje koristi više zgrada. Uvođenjem smetlarnika na svaku zgradu broj smetlarnika bi bio 58* (*u izračunu je uzeto ono što je procijenjeno na terenu, što može biti i manje od onoga što je propisano po stambenoj jedinici). Od trenutno oko 95m2 javne površine koju zauzimaju kontejneri uvođenjem smetlarnika morala bi se zauzeti više od 427m2*.
Određene lokacije su pogodne za postavljanje smetlarnika, dok druge traže drugi pristup zbog velikog broja korisnika na malom području što bi rezultiralo zagušenjem pojedinih lokacija smetlarnicima.
Kuće u Ravenskoj i Brckovljanskoj koriste zajedničke kontejnere za komunalni otpad, papir i plastiku koji su smješteni u Jakšićevoj jer kamioni ne mogu pristupiti kućama zbog same širine ulice i parkiranih automobila.

Smatramo da svi građani Grada Zagreba imaju ista prava i da neki dio grada ne može biti privilegiran na način da troškove postave podzemnih spremnika u potpunosti snosi Grad, dok se drugim građanima nameće pokrivanje troškova u cijelosti za rješenja u kojima nemaju pravo odlučivanja.

Obzirom na povećanje broja lokacija tražimo rješenje kojim će se osigurati okrupnjavanje i smanjenje broja lokacija odlaganja otpada i razmatranje postavljanje podzemnih spremnika na pojedinim lokacijama. Tražimo otvaranje dijaloga u planiranju s nadležnim službama kako bi mogli ostvariti optimalna rješenja za pojedine lokacije koje zahtijevaju određenu razinu individualiziranog pristupa.

Od građana se očekuju velika ulaganja, ali istovremeno nemaju mogućnost kontrole smetlarnika u vidu video nadzora niti mogu poduzimati mjere prema prestupnicima jer zakonodavstvo to ne regulira. Smatramo da bi lokacije za odlaganje otpada trebale u potpunosti biti u nadzoru Grada kako bi se osigurao video nadzor i na ta način ostvarili uvjeti za kažnjavanje prijestupnika.

3. Zapremnine 

Drugi problem je računanje zapremine smeća koja se računa po stanu, a ne broju članova u kućanstvu. Ovo je ozbiljan problem jer mi u stvari nemamo realnu sliku kolike su to realne zapremine koje su potrebne po ulazu/zgradi pogotovo ako se ide u objedinjavanja nekoliko ulaza. Što u konačnici može rezultirati predimezioniranim smetlarnicima i nepotrebnom broju kanti i kontejnera. 
Po kućanstvu bez obzira na broj članova se računalo po 50l miješanog otpada, a sada se računa 40L. Spremnici su 80L, 120L, 240l i kontejneri 1.100L. Za papir se računa 20L po kućanstvu, biootpad 10 L, a za plastiku 60L. Ukoliko se pridržava kriterija o potrebnoj zapremnini spremnika po kućanstvu dolazi se do povećanja broja kontejnera čime će ubuduće još veći dio zelenih površina biti zaokupljen spremnicima za otpad. Osim zapremnine bitna je učestalost odvoza što vidimo da i u trenutnoj situaciji u određenim periodima predstavlja problem i smeće se ne odvozi na vrijeme.

Traži se da se napravi realna procjena potreba kako bi se jasno definirale zapremnine spremnika što treba uzeti u odnosu na broj odvoza.

4. Troškovi
Trenutno nije definirano kako će smetlarnici izgledati, kojih dimenzija i po kojoj cijeni. Trenutno je prema nekim informacijama predviđeno 3 veličine (S,M,L). Potrebno je ponuditi više različitih veličina spremnika uzimajući u obzir i manje zgrade koje koriste kante, a ne kontejnere kojima će i najmanji smetlarnik biti prevelik i nepotreban trošak.
Uz same smetlarnike ostaje i pitanje podloge na koju se postavljaju. Izvođači traže popločavanje/betoniranje podloge što dodatno poskupljuje postavljanje smetlarnika.
Tko će dati odobrenje i na koji na način biti regulirano uređenje plohe za postavljanje smetlarnika te tko će izvoditi radove?
Prema procjeni* troškovi za 58 smetlarnika bio bili više od 1.725.000 kn. Uzimajući u obzir ekonomsku situaciju i porast troškova te činjenicu da veliki broj zgrada ima kredite za održavanje zgrada te da veliki broj ljudi ne može izdvajati dodatna sredstva nameće se pitanje tko će to moći financirati.

Potrebno je definirati za smetlarnike koji će se morati kupiti preko Grada, kojih veličina će biti i njihove cijene te treba uzeti u obzir i manje smetlarnike za 2-4 kante za zgrade s manjim brojem stanova. Također je potrebno definirati proceduru i cijenu vezano uz popločavanje/betoniranje podloge za smetlarnik.

5. Sigurnosna i tehnička pitanja
Iz obilaska terena dalo bi se zaključiti da nisu definirani minimalni tehnički uvjeti. Mi smo u razmatranju lokacija gledali i predlagali javne površine koje su tik uz zgradu. Postavlja se pitanje kolika bi trebala biti minimalna udaljenost od objekta zbog sigurnosti u slučaju požara. 
Predlaže se korištenje prostorija “smetlarnika” za koje je pitanje ispunjava li minimalne tehničke uvjete (vanjski ulaz/izlaz, sustav ventilacije, osiguran pristup, protupožarni zahtjevi, sanitarno higijenski uvjeti) i kvadraturu za postavljane dovoljnog broja kanti za smeće. Do prostorija se dolazi preko stepenica i kroz zgradu. 
Određeni prostori možda će treba prenamjenu. Koji su uvjeti i kako ih ostvariti, tko radi procjenu, odnosno je li uopće moguće napraviti prenamjenu? 
Na limenkama postoje prostori na ispod stepenica i pretvaranje tog prostora u smetlarnik je zahvat na zgradi što može zahtijevati odobrenja, izradu projekta, suglasnosti itd. Na očevidima su se takve lokacije uzimale u obzir kao rješenje umjesto zelenih površina što u konačnici može stvoriti problem vezano uz poštivanje građevinskih propisa. Očigledno je da timovi nisu upoznati s tim zbog čega je u cijelu proceduru trebao biti uključen i upravitelj zgrada. 
Tražimo da se definiraju minimalni uvjeti za smetlarnike unutar zgrade kao i zahtjevi za postavljanje vanjskih.

6. Usluge odvoza smeća
Već godinama postoje problemi koji su eskalirali s koronom. Sve je manje radnika na tržištu rada pogotovo za fizičke poslove. Objektivno je očekivati da će trend otežanog pronalaska radnika s vremenom biti sve zahtjevniji. Model koji se planira implementirati u biti povećava broj lokacija skupljanja otpada koje idu i do kućnog praga gdje nije uvijek lako pristupiti s kamionom što povećava posao ionako opterećenim radnicima Čistoće. Treba razmišljati da se olakša obavljanje posla Čistoći i da što više toga bude mehanizirano i automatizirano.


Uzimajući sve u obzir navedeno Vijeće jednoglasno zaključuje:
1. da zakonska regulativa ne obuhvaća i ne regulira predmetnu problematiku na odgovarajući način čime se građanima nameću obveze bez pravne zaštite.
2. da se trenutnim pristupom novom zbrinjavanju otpada ne postižu optimalni rezultati. Ulaganja su velika, zauzima se više zelenih površina, više posla za Čistoću, veći broj mjesta za odlaganje otpada, veliki broj korisnika po smetlarniku za koje ne postoji direktna kontrola. Nema načina da se kontroliraju građani koji nepropisno odlažu otpad što može biti i pored smetlarnika kao niti da se spriječi ili kazni vandaliziranje smetlarnika. Zbog svega je za očekivati je da će situacija sa smećem biti i gora nego trenutno te da ovako zbrinjavanje otpada neće dati rezultate koje je primarno imalo te da će smetlarnici na kraju imati samo estetsku ulogu.
3. da vanjski smetlarnici nisu optimalno dugogodišnje rješenje. Potrebno je postepeno uvoditi najmodernije sustave zbrinjavanja otpada koji omogućava elektroničko praćenje uz video nadzor. Na taj način bit će moguće neodgovorne građane kazniti, a ne krivicu prebaciti na sve pogotovo one koji poštuju propise. Potrebna su nam moderna dugoročna rješenja koja će opravdati ulaganja. 

Nakon rasprave i provedenog glasovanja utvrđuje se da Vijeće jednoglasno prihvaća





[bookmark: _GoBack]
Zaključak 
o rješavanju problematike implementacije smetlarnika na području MO “Bruno Bušić” u sklopu uvođenja novog sustava zbrinjavanja otpada temeljenog na Odluci o javnoj usluzi sakupljanja komunalnog otpada u Gradu Zagrebu

Vijeće Mjesnog odbora „Bruno Bušić“ predlaže Vijeću Gradske četvrti Peščenica – Žitnjak 

1. da se nadležnim službama upute sljedeći upiti vezano uz implementaciju novog sustava zbrinjavanja otpada
a. Koji je odnos Grada i građana (zgrade) te prava i obveze obzirom da su kontejneri i zemljište gradsko, a prostor/smetlarnik od zgrade?
b. Na koji način će se građani moći pravno zaštiti obzirom da nemaju nadzor nad smetlarnikom? (vandalizam, oštećenja smetlarnika, ostavljanje otpada uz smetlarnik, krive vrećice)
c. Što će biti sa zgradama koje nemaju sredstva niti mogućnost dizanja kredita?
d. Zašto u izvidima za lokacije postavljanja smetlarnika nisu uključeni upravitelji zgrada koji najbolje poznaju zakonodavstvo vezano uz stambene zgrade?

2. da se nadležnim službama uputi zahtjev da

a.  se napravi realna procjena potreba kako bi se jasno definirale zapremnine spremnika što treba uzeti u odnosu na broj odvoza.
b. obzirom na povećanje broja lokacija tražimo rješenje kojim će se osigurati okrupnjavanje i smanjenje broja lokacija odlaganja otpada i razmatranje postavljanje podzemnih spremnika na pojedinim lokacijama. Tražimo sastanak s nadležnim službama (Čistoća, nadležni gradski uredi)  kako bi se pronašlo rješenje koje će osigurati ostvarenje ciljeva implementacije novog sustava zbrinjavanja otpada uz osiguranje svih prava korisnika.
c. se definiraju smetlarnici koji će se morati kupiti preko Grada, njihove dimenzije i cijene te da se uzme u obzir potreba za manjim smetlarnicima za 2-4 kante za zgrade s manjim brojem stanova. Također je potrebno definirati proceduru i cijenu vezano uz popločavanje/betoniranje podloge za smetlarnik kao i definirati minimalne uvjete za smetlarnike unutar zgrade.
d. se odgodi stupanje na snagu Odluke o javnoj usluzi sakupljanja komunalnog otpada u Gradu Zagrebu.

· da poduzetom izvijesti ovo Vijeće.




Privitak Zapisniku i Zaključcima
· Analiza postojećeg stanja i implementacije smetlarnika na području MO Bruno Bušić


KLASA: 024-08/22-003/1118
URBROJ: 251-13-11-11-22-2
Zagreb, 22. svibnja 2022. 




Zapisnik sastavila
Sandra Tomljenović 


Predsjednica
Vijeća Mjesnog odbora „Bruno Bušić“
Sandra Tomljenović, mag. biol.

